曹使君置酒石橋山用肉字韻作詩見招不果往復用前韻奉寄
作者：毛滂
朝代：宋

paragraphs: 玻璃瓶中新壓玉，趨膾腥脣脯麟肉。
紫絲步障破烟霏，飴鼎灼炊千蠟燭。
山英餼公却薄相，木蘭墜露和秋菊。
此公骨秀氣欲仙，石室名深三十六。
端知仁祖有勝致，豈比彦倫徙雋俗。
速收熊軾屏旌牙，細步雲梯上巖腹。
局畔雖無斧柯爛，林間恐有蟠桃熟。
素書自愧無因緣，蕙路難陪踏芬郁。
南山食蕨得我専，東山攜妓唯公獨。
他年丘壑定參差，小留莫遣歸心簇。
相對行厨洗玉盤，松花自煮顔家粥。